שמחה זיסל ברוידא

הרב שמחה מרדכי זיסקינד (שמחה זיסל) ברוידא (כ"ד באדר ה'תרע"ב, 13 במרץ 1912 - ט"ז בניסן תש"ס, 21 באפריל 2000) היה ראש ישיבת חברון וחבר מועצת גדולי התורה של דגל התורה.

ביוגרפיה
נולד בחצר שטרויס שבירושלים לטובה (בת אחי רבי יצחק אלחנן ספקטור) ולרב חזקיהו אברהם ברוידא, נכדו של הרב אריה לייב ברוידא, אחיו של הסבא מקלם. בילדותו למד בתלמוד תורה של ישיבת עץ חיים ולאחר מכן למד בישיבת חברון. למד בישיבה עם הרב ראובן טרופ, בנו של הרב נפתלי ולימים ראש ישיבת היישוב החדש, וראה אותו כרבו.

בתחילת שנות ה-40 נשא לאשה את גולדה מרים, בתו של הרב משה פינקל, בנו של הסבא מסלבודקה הרב נתן צבי פינקל וחתנו של הרב משה מרדכי אפשטיין. הרב משה פינקל היה ר"מ בישיבת חברון, ונפטר בצעירותו, בחיי אביו, בחול המועד סוכות תרפ"ו (1925).

בשנות ה-60 התמנה לר"מ בישיבת חברון, ולאחר פטירת ראשי הישיבה הוותיקים הרב יחזקאל סרנא והרב משה חברוני התמנה לראש הישיבה, יחד עם עמיתיו הרב חיים סרנא והרב אברהם פרבשטיין.

מלבד עיסוקו בסוגיות התלמוד עסק רבות בפירוש הרמב"ן על התורה, ובמשך שנים רבות מסר שיעורים על פירוש זה. לימים יצאו השיעורים בסדרת ספרי "שם דרך" על ידי תלמידו הרב יעקב יהודה זילברליכט.

משנת תשל"ז היה חבר מועצת גדולי התורה של אגודת ישראל, ולאחר הקמת דגל התורה הצטרף למועצת גדולי התורה שלה והשתתף בדיוניה.

נפטר בחול המועד פסח תש"ס, ונקבר ליד קברי אבותיו בבית הקברות בהר הזיתים. ארבעה ימים אחריו נפטרה אשתו מרים (מירקה). שמו של חלק מ"רחוב הישיבה" בשכונת גאולה בירושלים, בסמיכות למבנה הישיבה הישן של ישיבת חברון, הוסב לרחוב הרב ברוידא.

משפחה
לרב ברוידא בן המתגורר בארצות הברית, ובת, הנשואה לשמואל סגל, נינו של הסבא מנובהרדוק.

גיסו הרב דוד פינקל (חתנו של הרב הלל ויטקינד) היה תלמידו המובהק של הרב איסר זלמן מלצר בירושלים. אחיו הוא הרב צבי ברוידא, שהיה אב"ד בפתח תקווה.

מספריו 
 סדרת ספרי שם דרך על מסכתות התלמוד: שבת, פסחים, יומא, סוכה, מגילה, כתובות, קידושין, סוטה, בבא קמא, בבא מציעא
 גליונות שם דרך - על מסכת שבת 
 שם דרך - ביאורים ומאמרים על התורה ופירוש הרמב"ן 
 הגדה של פסח: שם דרך - חידושים וביאורים בהלכה ובאגדה
 קובץ  שם דרך על מגילה, פורים וארבע פרשיות
 שעורי רבנו הגרש"ז ברוידא על מסכת סנהדרין, פרק שמיני בעריכת תלמידיו: אברהם זאב מלר ודב יונה בקשט (תשמ"ז)
 חבר מאמרי התורה - אספת מאמרים ושיחות על תורה ומתן תורה 
 שם דרך: כתר תורה - אספת מאמרים בענייני התורה ומעמד הר סיני, דרכי לימודה ומסירתה לדורות
 שם דרך: הישר והטוב - אספת מאמרים בענייני מידות ויראת שמים

לקריאה נוספת
 שמעון יוסף מלר, נסיך ממלכת התורה, ירושלים תשס"א.

קישורים חיצוניים
 

אנשי היישוב ילידי הארץ
ראשי ישיבת חברון כנסת ישראל
חברי מועצת גדולי התורה של אגודת ישראל
חברי מועצת גדולי התורה של דגל התורה
משפחת ברוידא-זיו
משפחת פינקל
משפחת משה מרדכי אפשטיין
בוגרי ישיבת עץ חיים
פרשני הגדה של פסח
בוגרי ישיבת חברון כנסת ישראל
יהודים הקבורים בהר הזיתים: חלקת הנביאים

מפרשי פירוש הרמב"ן לתורה
ישראלים שנולדו ב-1912
ישראלים שנפטרו ב-2000